**«Адыгэбзэр адыгэпсэщ»**

Адыгэ лъэпкъым и махуэр гукъинэжу щагъэлъэп1э курыт еджап1эхэми. Апхуэдэу Налшык къалэ дэт 14-нэ гимназием щылажьэхэу адыгэбзэмрэ литературэмк1э егъэджак1уэхэм ек1уу а 1уэхум зыхуагъэхьэзыращ.

«Адыгэбзэр адыгэпсэщ» жи1ащ пасэрей псалъэжьым. Ди бзэр т1эщ1эк1мэ, лъэпкъри зэрык1уэдыжынум, «псэншэу» дыкъызэрынэнум дыкъыхураджэ а псалъэхэм. Сабийм бзэр 1урылъыныр къыщежьэр адэ-анэм, ар зыщ1ап1ык1 унагъуэр ару зэрыщытыр гуры1уэгъуэщ. Ауэ адыгэбзэр езыгъаджэхэми къалэнышхуэ я пщэ дэлъщ анэдэлъхубзэм сабийр дегъэхьэхыным. Апхуэдэ гупсысэхэм къыхуреджэ зи 1энат1эм жыджэру бгъэдэт, пэщ1эдзэ классхэм щылажьэхэу Шыд Антонинэрэ Елбэрд Иринэрэ. Абыхэм сабийхэр адыгэбзэ шэрыуэк1э гъэхуауэ усэ кърагъэджащ ди щ1ыналъэми хэхэсым щыпсэу ди лъэпкъэгъухэми я 1эдакъэщ1эк1хэм.

Адыгэхэм я щхьэр лъагэу щалъагъужын, ди лъэпкъэгъухэр гушхуэу щ1ызыхыхьэн махуэшхуэ дызэри1эм теухуауэ курыт классым щ1эсхэм я деж щрагъэк1уэк1ащ «Уадыгэну сыт и уасэ!» зыф1аща класс сыхьэт зи 1эщ1агъэм хуэ1эижьхэу Хьэмырзэ Заретэрэ Пщыунэ Викториерэ. Ди адэжьхэм къащ1эна тхыдэ купщ1аф1эхэм, ди къуэпсхэр жыжьэ къызэрыщежьэм, ди лъэпкъым къыхэк1а ц1ыху щэджащэхэм, дуней псом дыкъызэращ1э ди адыгэ хабзэм егъэджак1уэхэр щытепсэлъыхьащ къызэрагъэпэща дерсым. Уи гуапэ мыхъуу къанэртэкъым сабийхэм класс сыхьэтым хэт усэ зэригъэщ1ауэ, хэти адыгэ уэрэд дахэ жи1эу зригъэсауэ, нэгъуэщ1хэми я лъакъуэ жыгыр егугъуу ятхауэ къызэрахьам, зэрызыхуагъэхьэзырам. Бзэр 1урылъу щ1эблэр къэгъэхъуным епха урокхэр егъэк1уэк1ыным мыхьэнэшхуэ и1эщ. Еджак1уэхэм я гукъыдэжыр къэзы1эт 1уэхугъуэт дерсыр щек1уэк1 пэшым ди ц1ыху ц1эры1уэхэм я сурэтхэмк1э блыныр зэрагъэщ1эрэщ1ар, 1энэ лъакъуищым адыгэ хьэпшыпхэр зэрыщызэхуахьэсар, тхылъ гъэлъэгъуэныгъэмк1э пэшым и зы пл1анэпэ зэрагъэхьэзырар, егъэджак1уэхэм интерактивнэ доскамк1э теплъэгъуэ хьэлэмэтхэм зэрырагъэплъар, махуэшхуэм ехьэл1ауэ сабийхэм хьэпшып 1эрыщ1 ц1ык1ухэр зэращ1ар.

Класс нэхъыжьхэм яф1эгъэщ1эгъуэн хъуащ Нэгъаплъэ Аскэрбий игъэхьэзыра «Шэрджэсхэр» теплъэгъуэм щрагъэплъами. Адыгэбзэмрэ литературэмк1э егъэджак1уэхэм Нагъаплъэм и лэжьыгъэр къагъэсэбэпк1эрэ ныбжьыщ1эхэм я нэгу къыщ1агъэувэфащ ди щ1ыналъэм и дахагъэр, ди лъэпкъым и псэук1ар, егъэджэныгъэ, щэнхабзэ, гъуазджэ и лъэныкъуэк1э ди нэхъыжьхэм къытхуагъэна хъугъуэф1ыгъуэмрэ абыхэм дазэрыхуэсакъын хуеймрэ. Егъэджак1уэхэм къыхагъэщащ лъэпкъым и къэк1уэнур щ1алэгъуалэм зэрелъытар ик1и теплъэгъуэм иужьк1э ныбжьыщ1эхэм я упщ1эхэм жэуап иратащ.

Къыхэгъэщыпхъэщ «Уадыгэну сыт и уасэ» ф1эщыгъэц1эм щ1эту егъэджак1уэхэм сочиненэ тхынымк1э зэпеуэ 2 – 11-нэ классхэм щ1эсхэм зэрыдрагъэк1уэк1ри.

Махуэшхуэр адыгэ лъэпкъым и къэщ1эрэщ1эжыныгъэмрэ зыузэщ1ыныгъэмрэ я къежьап1э дахэ хъуну гуф1эгъуэ махуэр зэхуащ1ыжащ. Щ1алэгъуалэм адыгэ джэгу дахи ящ1ыжащ.

**Табыщ Динарэ.**